Nigel Farage
Nigel Farage er en fremtrædende britisk politiker og Euroskeptiker. Han var medlem af Europaparlamentet i 21 år fra 1999 til 2020. Han har stillet op til House of Commons adskillige gange uden at opnå valg.
Nigel Farage blev uddannet på Dulwich College, en mindre privatskole i London. Efter endt skolegang gjorde han karriere i City of London som råvarehandler.
Farage var oprindeligt medlem af Conservative Party men meldte sig ud af dette i protest mod partiets accept af EU's Maastrichttraktat i 1992, da det havde regeringsmagten med John Major som premierminister. Han meldte sig efterfølgende ind i det nystiftede United Kingdom Independence Party (UKIP) i 1993.
I sin lange periode som medlem af Europa-Parlamentet blev han kendt som ærkemodstander af EU og leverede ofte stærkt kontroversielle taler og happenings under dette parlaments samlinger. Han har gjort en dyd ud af at være inspireret i sin EU-modstand af Enoch Powell.
Farage var leder af UKIP i to omgange; fra 2006 til 2009 og fra 2010 ti 2016. Han afbrød sit formandskab i 2009 for at stille op for partiet som parlamentsmedlem ved valget i 2010, men opnåede ikke valgt, hvorefter han atter blev formand for UKIP.
Han blev senere formand for the Brexit Party, som han selv stiftede, fra 2019 til 2021. Dette parti har senere taget navneforandring til Reform UK.
I 2016 kastede han sig ud i en massiv kampagne for leave i den forestående folkeafstemning og var, sammen med Boris Johnson, blandt kampagnens mest prominente og indflydelsesrige talsmænd.
Selvom Farage aldrig har været medlem af det britiske parlament og dermed ikke har haft formel politisk indflydelse, har han dygtigt sammenkædet EU-medlemskabet og den deraf følgende frie bevægelighed for EU-borgere med bekymring i store dele af befolkningen for øget indvandring til Storbritannien. Ved parlamentsvalget i 2015 fik UKIP således 3,8 millioner stemmer (13 % af stemmerne), men fik, på grund af det britiske valgsystem, kun indvalgt ét medlem i parlamentet.
Efter folkeafstemningen trak Farage sig som leder af UKIP med den forklaring, at han nu havde opnået sit politiske mål om britisk udmeldelse af EU. Ved parlamentsvalget i 2017 faldt støtten i befolkningen til UKIP sammen, og partiet har ikke siden spillet nogen nævneværdig rolle.
I december 2018 meldte han sig ud af UKIP i protest mod partiets ledelse og var i januar 2019 medgrundlægger af Brexit Party, hvis leder han blev. Ved europaparlamentsvalget i maj 2019 vandt Brexit Party 29 pladser i Europa-Parlamentet og blev dermed forsamlingens største britiske parti.
I juni 2023 fik Farage meget politisk kapital ud af en konflikt med Coutts Bank, som han var kunde i. Banken opsagde ham som kunde, angivelig fordi hans formue faldt under den grænse, banken forlangte. Men Farage fik gennem en aktindsigt viden om, at banken (også) fravalgte ham som kunde fordi den mente at hans politiske holdninger ikke flugtede med bankens værdier. Det brugte han til at styrke det narrativ, som hele hans politiske karriere har bygget på, om eliten mod folket.